*****

ΚΑΝΟΝΙΣΜΟΣ (ΕΟΚ) αριθ. 2289/83 ΤΗΣ ΕΠΙΤΡΟΠΗΣ

της 29ης Ιουλίου 1983

περί καθορισμού των διατάξεων εφαρμογής των άρθρων 70 έως 78 του κανονισμού (ΕΟΚ) αριθ. 918/83 του Συμβουλίου για τη θέσπιση του κοινοτικού καθεστώτος τελωνειακών ατελειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση κοινοτικού καθεστώτος τελωνειακών ατελειών (1), και ιδίως το άρθρο 143,

Εκτιμώντας:

ότι ο κανονισμός (ΕΟΚ) αριθ. 918/83 αντικατέστησε, με τα άρθρα 70 έως 78, τον κανονισμό (ΕΟΚ) αριθ. 1028/79 του Συμβουλίου της 8ης Μαΐου 1979 περί ατελούς ως προς τους δασμούς του Κοινού Δασμολογίου εισαγωγής αντικειμένων προοριζομένων για αναπήρους (2)· ότι πρέπει, κατά συνέπεια, να αντικατασταθεί ο κανονισμός (ΕΟΚ) αριθ. 2783/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1028/79 (3) με νέο κανονισμό που να καθορίζει τις διατάξεις εφαρμογής των άρθρων 70 έως 78 του κανονισμού (ΕΟΚ) αριθ. 918/83·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τις διατάξεις εφαρμογής των άρθρων 70 έως 78 του κανονισμού (ΕΟΚ) αριθ. 918/83, που καλείται στο εξής «βασικός κανονισμός».

ΚΕΦΑΛΑΙΟ Ι

ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΓΙΑ ΤΙΣ ΕΙΣΑΓΩΓΕΣ ΠΟΥ ΠΡΑΓΜΑΤΟΠΟΙΟΥΝΤΑΙ ΑΠΟ ΙΔΡΥΜΑΤΑ Η ΟΡΓΑΝΙΣΜΟΥΣ

ΤΙΤΛΟΣ 1

ΓΕΝΙΚΕΣ ΔΙΑΤΑΞΕΙΣ

Α. Υποχρεώσεις του παραλήπτη, ιδύματος ή οργανισμού

Άρθρο 2

1 Η εισαγωγή με το ευεργέτημα της ατέλειας, ως προς τους εισαγωγικούς δασμούς, των αντικειμένων που αναφέρονται στο άρθρο 71, στο άρθρο 72 παράγραφοι 1 και 2 και στο άρθρο 74 του βασικού κανονισμού, συνεπάγεται για τον παραλήπτη, ίδρυμα ή όργανισμό την υποχρέωση:

- να αποστέλλει κατευθείαν μέχρι τον δηλωθέντα ως τόπο προορισμού τα ανωτέρω αντικείμενα,

- να τα περιλαμβάνει στην απογραφή της περιουσίας του,

- να τα χρησιμοποιεί αποκλειστικά για τους σκοπούς που προβλέπονται στα εν λόγω άρθρα,

- να διευκολύνει κάθε έλεγχο που οι αρμόδιες αρχές θα έκριναν χρήσιμο να διενεργηθεί, προκειμένου να βεβαιωθούν ότι οι προϋποθέσεις για τη χορήγηση της ατέλειας συνέτρεξαν και εξακολουθούν να συντρέχουν.

2. Ο προϊστάμενος του παραλήπτη, ιδρύματος ή οργανισμού, ή ο εξουσιοδοτημένος αντιπρόσωπός του, υποχρεούται να προσκομίσει στις αρμόδιες αρχές δήλωση ότι έλαβε γνώση των διαφόρων υποχρεώσεων που απαριθμούνται στην παράγραφο 1 και ότι αναλαμβάνει την υποχρέωση της τηρήσεώς τους.

Οι αρμόδιες αρχές μπορούν να προβλέπουν ότι η δήλωση που αναφέρεται στο προηγούμενο εδάφιο να προσκομίζεται είτε για κάθε εισαγωγή, είτε για πολλές εισαγωγές, είτε ακόμη για το σύνολο των εισαγωγών που πρόκειται να πραγματοποιηθούν από τον παραλήπτη, ίδρυμα ή οργανισμό.

Β. Διατάξεις που εφαρμόζονται σε περίπτωση χρησιδανείου, μισθώσεως ή μεταβιβάσεως

Άρθρο 3

1. Όταν εφαρμόζονται οι διατάξεις του άρθρο 77 παράγραφος 2 δεύτερο εδάφιο πρώτη φράση του βασικού κανονισμού, το ίδρυμα ή ο οργανισμός, δικαιούχος του χρησιδανείου, της μισθώσεως ή της μεταβιβάσεως αντικειμένου που προορίζεται για τα μειονεκτούντα άτομα υπέχει, από την ημερομηνία παραλαβής του αντικειμένου, τις ίδιες υποχρεώσεις με αυτές που αναφέρονται στο άρθρο 2.

2. Όταν το ίδρυμα ή ο οργανισμός διακαιούχος του χρησιδανείου, της μισθώσεως ή της μεταβιβάσεως αντικειμένου, βρίσκεται σε Κράτος μέλος διαφορετικό από εκείνο στο οποίο βρίσκεται το ίδρυμα ή ο οργανισμός που προβαίνει στο χρησιδάνειο, τη μίσθωση ή τη μεταβίβαση, η αποστολή του αντικειμένου αυτού με προορισμό το πρώτο Κράτος μέλος δικαιολογεί την έκδοση, από το αρμόδιο τελωνείο του Κράτους μέλους αναχωρήσεως, αντιτύπου ελέγχου Τ αριθ. 5, σύμφωνα με τη διαδικασία που προβλέπεται στον κανονισμό (ΕΟΚ) αριθ. 223/77, προκειμένου να εξασφαλιστεί η χρησιμοποίηση του αντικειμένου αυτού για σκοπούς που δικαιολογούν το δικαίωμα διατηρήσεως της ατέλειας. Για το σκοπό αυτό, το εν λόγω αντίτυπο ελέγχου πρέπει να περιέχει στο χώρο 104, κάτω από το τίτλο «άλλα», μία από τις ακόλουθες ενδείξεις:

- «Είδη εισαγόμενα ατελώς, ως προς τους εισαγωγικούς δασμούς, προοριζόμενα για μειονεκτούντα άτομα (UNESCO).

Εφαρμογή του άρθρου 77 παράγραφος 2 δεύτερο εδάφιο του κανονισμού (ΕΟΚ) αριθ. 918/83.»

- «Importafgiftsfrit indfoert genstand bestemt til handicappede (UNESCO).

Anvendelse af artikel 77, stl. 2, andet afsnit 2, i forordning (EOEF) nr. 918/83.»

- «Abgabenfreier Gegenstand fuer Behinderte (UNESCO).

Anwendung von Artikel 77, Absatz 2 zweiter Unterabsatz der Verordnung (EWG) nr. 918/83.»

- «Article for handicapped persons to be admitted free of import duties-free (UNESCO).

Imlementation of Article 77 (2) second subparagraph of Regulation (EEC) No 918/83.»

- «Object destine aux personnes handicapees, en franchise des droits a l'importation (UNESCO).

Application de l'article 77, paragraphe 2, deuxieme alinea du reglement (CEE) no 918/83.»

- «Oggetto destinato ai minorati, in franchigia dai dazi all importazione (UNESCO).

Applicazione dell'articolo 77 paragrafo 2, secondo comma del regolamento (CEE) n. 918/83.»

- «Voorwerp bestemd voor gehandicapten, met vrijstelling van bij invoerechten (UNESCO).

Toepassing van artikel 77, led. 2, tweede alinea, van Verordening (EEG) no 918/83.»

3. Οι διατάξεις των παραγράφων 1 και 2 εφαρμόζονται, τηρουμένων των αναλογιών, στο χρησιδάνειο, τη μίσθωση ή τη μεταβίβαση ανταλλακτικών, στοιχείων ή ειδικών εξαρτημάτων που προσαρμόζονται σε αντικείμενα τα οποία προορίζονται για μειονεκτούντα άτομα, καθώς και στα εργαλεία που πρόκειται να χρησιμοποιηθούν για την συντήρηση, τον έλεγχο, τη βαθμονόμηση ή την επισκευή των εν λόγω αντικειμένων τα οποία έχουν εισαχθεί με ατέλεια, δυνάμει του άρθρου 71 δεύτερο εδάφιο και του άρθρου 72 παράγραφος 2 του βασικού κανονισμού.

ΤΙΤΛΟΣ ΙΙ

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΑΝΤΙΚΕΙΜΕΝΩΝ ΔΥΝΑΜΕΙ ΤΟΥ ΑΡΘΡΟΥ 71 ΠΡΩΤΟ ΕΔΑΦΙΟ ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 4

1. Προκειμένου να επιτύχει την ατελή εισγωγή αντικειμένου που προορίζεται για τυφλούς δυνάμει του άρθρου 71 πρώτο εδάφιο του βασικού κανονισμού, ο προϊστάμενος του παραλήπτη, ιδρύματος ή οργανισμού, ή ο εξουσιοδοτημένος αντιπρόσωπός του, οφείλει να καταθέσει σχετική αίτηση στην αρμόδια αρχή του Κράτους μέλους στο οποίο βρίσκεται το ίδρυμα αυτό ή ο οργανισμός.

Η αίτηση αυτή πρέπει να συνοδεύεται από όλα τα πληροφοριακά στοιχεία που κρίνονται αναγκαία από την αρμόδια αρχή, προκειμένου να εξακριβώσει αν συντρέχουν οι προϋποθέσεις που προβλέπονται για τη χορήγηση της ατέλειας.

2. Η αρμόδια αρχή του Κράτους μέλους, όπου βρίσκεται το ίδρυμα ή ο οργανισμός για τα οποία προορίζονται τα αντικείμενα, αποφασίζει άμεσα για την αίτηση που αναφέρεται στην παράγραφο 1.

ΤΙΤΛΟΣ ΙΙΙ

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΑΝΤΙΚΕΙΜΕΝΩΝ ΔΥΝΑΜΕΙ ΤΟΥ ΑΡΘΡΟΥ 72 ΠΑΡΑΓΡΑΦΟΣ 1 ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 5

Για όσο χρόνο δεν έχει διαπιστωθεί, απόφαση της Επιτροπής που εκδίδεται σύμφωνα με τη διαδικασία του άρθρου 8 παράγραφος 3 ή 4, ότι η ατελής εισαγωγή των αντικειμένων που αναφέρονται στο άρθρο 72 παράγραφος 1 του βασικού κανονισμού είναι δυνατόν να ζημιώσει την κοινοτική παραγωγή ισοδύναμων αντικειμένων, η ατέλεια χορηγείται χωρίς να γίνεται η εξακρίβωση της προϋποθέσεως που προβλέπεται στο άρθρο 72 παράγραφος 1 στοιχείο β).

Άρθρο 6

1. Προκειμένου να επιτύχει την ατελή εισαγωγή αντικειμένου που προορίζεται για τα μειονεκτούντα άτομα δυνάμει των διατάξεων του άρθρου 72 παράγραφος 1 του βασικού κανονισμού, ο προϊστάμενος του παραλήπτη, ιδρύματος ή οργανισμού, ή ο εξουσιοδοτημένος αντιπρόσωπός του οφείλει να καταθέσει σχετική αίτηση στην αρμόδια αρχή του Κράτους μέλους στο οποίο βρίσκεται το ίδρυμα ή ο οργανισμός.

2. Η αίτηση που αναφέρεται στην παράγραφο 1 πρέπει να περιέχει τις ακόλουθες πληροφορίες σχετικά με το συγκεκριμένο αντικείμενο:

α) την ακριβή εμπορική περιγραφή του αντικειμένου αυτού ή οποία χρησιμοποιείται από τον κατασκευστή, την πιθανή κατάταξή του στο Κοινό Δασμολόγιο, καθώς και τα αντικειμενικά, τεχνικά, χαρακτηριστικά του που επιτρέπουν να θεωρείται σαν ειδικά επινοημένο για την εκπαίδευση, την απασχόληση ή τη βελτίωση της κοινωνικής θέσεως των μειονεκτικών ατόμων,

β) το όνομα ή την εταιρική επωνυμία και τη διεύθυνση του κατασκευστή και, ενδεχομένως, του προμηθευτή,

γ) τη χώρα καταγωγής του αντικειμένου,

δ) τον τόπο προορισμού του αντικειμένου,

ε) τη χρήση για την οποία προορίζεται το αντικείμενο,

στ) την τιμή του αντικειμένου αυτού ή τη δασμολογητέα αξία του,

ζ) τον αριθμό τεμαχίων του ίδιου αντικειμένου αυτού,

η) την προθεσμία που προβλέπεται για την παράδοση,

θ) την ημερομηνία παραγγελίας του αντικειμένου, αν αυτό έχει ήδη παραγγελθεί.

Στην αίτηση πρέπει να επισυνάπτεται τεκμηρίωση που παρέχει όλες τις χρήσιμες πληροφορίες για τα χαρακτηριστικά και τις τεχνικές ιδιότητες του αντικειμένου.

Άρθρο 7

Με την επιφύλαξη των διατάξεων του άρθρου 9, η αρμόδια αρχή του Κράτους μέλους στο οποίο βρίσκεται ο παραλήπτης, ίδρυμα ή οργανισμός, αποφασίζει άμεσα για την αίτηση που αναφέρεται στο άρθρο 6.

Άρθρο 8

1. Οι αρμόδιες αρχές των Κρατών μελών ανακοινώνουν στην Επιτροπή, με πρωτοβουλία τους ή μετά από αίτηση της τελευταίας, όλες τις πληροφορίες, περιλαμβανομένης και της τεχνικής τεκμηριώσεως που διαθέτουν, προκειμένου να της επιτρέψουν να εκτιμήσει αν η ατελής εισαγωγή συγκεκριμένου αντικειμένου είναι δυνατόν να ζημιώσει την κοινοτική παραγωγή ισοδύναμων αντικειμένων.

2. Όταν η Επιτροπή, αφού λάβει υπόψη τις πληροφορίες που βρίσκονται στην κατοχή της, έχει τη γνώμη ότι η ατελής εισαγωγή αντικειμένου είναι δυνατόν να ζημιώσει την κοινοτική παραγωγή ισοδύναμων αντικειμένων, συγκαλεί στο συντομότερο χρονικό διάστημα ομάδα εμπειρογνωμόνων, αποτελούμενη από εκπροσώπους όλων των Κρατών μελών, η οποία συνέρχεται στο πλαίσιο της Επιτροπής Τελωνειακών Ατελειών προκειμένου να εξετάσει την ή τις συγκεκριμένες περιπτώσεις.

Οι πληροφορίες που διαθέτει η Επιτροπή ανακοινώνονται στους εμπειρογνώμονες το συντομότερο δυνατό.

3. Όταν, από την εξέταση που διενεργείται σύμφωνα με τις διατάξεις της παραγράφου 2, προκύπτει ότι η ατελής εισαγωγή αντικειμένου είναι δυνατόν να ζημιώσει την κοινοτική παραγωγή ισοδύναμων αντικειμένων, η Επιτροπή εκδίδει απόφαση που ορίζει ότι το εν λόγω αντικείμενο δεν πληροί τις προϋποθέσεις που απαιτούνται για την ατελή εισαγωγή.

4. Σε επείγουσες περιπτώσεις, η Επιτροπή μπορεί να εκδώσει την απόφαση που αναφέρεται στην παράγραφο 3 χωρίς να περιμένει τη διαβούλεση των εμπειρογνωμόνων των Κρατών μελών που προβλέπεται στην παράγραφο 2.

Η απόφαση αυτή έχει προσωρινό χαρακτήρα και πρέπει να επικυρωθεί ή να ακυρωθεί από την Επιτροπή μετά τη διενέργεια της εξετάσεως που προβλέπεται στην παράγραφο 2.

Μέχρι να περατωθεί η διαδικασία αυτή, οι αρμόδιες αρχές μπορούν να επιτρέψουν την εισαγωγή του αντικειμένου που αναφέρεται στην αίτηση με προσωρινή απαλλαγή από τους εισαγωγικούς δασμούς, αφού ο παραλήπτης, ίδρυμα ή οργανισμός, αναλάβει τη δέσμευση να εξοφλήσει τους δασμούς σε περίπτωση επικυρώσεως της αποφάσεως από την Επιτροπή.

Οι αρμόδιες αρχές μπορούν να εξαρτήσουν τη χορήγηση της προσωρινής αυτής απαλλαγής από την παροχή ασφάλειας με όρους που καθορίζονται σ' αυτήν.

5. Οι αποφάσεις της Επιτροπής κοινοποιούνται στο ενδιαφερόμενο ή στα ενδιαφερόμενα Κράτη μέλη μόλις εκδοθούν. Οι κοινοποιούμενες αποφάσεις δημοσιεύονται, ενδεχομένως περιληπτικά, το συντομέτερο δυνατό, στην Επίσημη Εφημερίδα των Ευρωπαϊκών Κοινοτήτων, σειρά C.

6. Τουλάχιστον μία φορά το χρόνο, η Επιτροπή προβαίνει, βάσει των πληροφοριών που πρέπει να παρέχουν τα ενδιαφερόμενα Κράτη μέλη, επιστάμενη εξέταση της καταστάσεως μαζί με την ομάδα των εμπειρογνωμόνων που αναφέρεται στην παράγραφο 2, προκειμένου να καθορίσει αν συντρέχει λόγος να καταργηθεί μέρος ή το σύνολο των αποφάσεων που αποκλείουν ορισμένα αντικείμενα από το ευεργέτημα της ατέλειας.

Άρθρο 9

1. Όταν η αρμόδια αρχή του Κράτους μέλους στο οποίο ο παραλήπτης, ίδρυμα ή ο οργανισμός, δεν είναι σε θέση κα καθορίσει αν το αντικείμενο που αναφέρεται στην προβλεπόμενη στο άρθρο 6 αίτηση πρέπει να θεωρηθεί ότι έχει επινοηθεί ειδικά για την εκπαίδευση, την απασχόληση ή την κοινωνική προώθηση των μειονεκτούντων ατόμων, η αίτηση αυτή καθώς και η σχετική τεχνική τεκμηρίωση διαβιβάζεται στην Επιτροπή, προκειμένου να μπορέσει η τελευταία να κινήσει τη διαδικασία που προβλέπεται στις παραγράφους 2 έως 6.

Μέχρι να περατωθεί η διαδικασία αυτή, η αρμόδια αρχή μπορεί να επιτρέψει την εισαγωγή του αντικειμένου που αναφέρεται στην αίτηση με προσωρινή απαλλαγή από τους εισαγωγικούς δασμούς, αφού ο παραλήπτης, ίδρυμα ή ο οργανισμός, αναλάβει τη δέσμευση να εξοφλήσει τους δασμούς σε περίπτωση που δεν θα χορηγηθεί η ατέλεια.

Η αρμόδια αρχή μπορεί να εξαρτήσει τη χορήγηση αυτής της προσωρινής απαλλαγής από την παροχή ασφάλειας με όρους που καθορίζονται σ' αυτή.

2. Η Επιτροπή, μέσα σε δύο εβδομάδες από την ημερομηνία λήψεως της αιτήσεως, κοινοποιεί αντίγραφο της αιτήσεως μαζί με τη σχετική τεκμηρίωση στα Κράτη μέλη. 3. Αν, μετά τη λήξη προθεσμίας τριών μηνών από την ημερομηνία αποστολής της κοινοποιήσεως αυτής, κανένα Κράτος μέλος δεν έχει απευθύνει στην Επιτροπή αντιρρήσεις όσον αφορά την ατελή εισαγωγή του συγκεκριμένου αντικειμένου, το εν λόγω αντικείμενο θεωρείται ότι πληροί τις προϋποθέσεις που απαιτούνται για την ατελή αυτή εισαγωγή. Η κατάσταση αυτή ανακοινώνεται από την Επιτροπή στο ενδιαφερόμενο Κράτος μέλος σε εύλογη προθεσμία, στην Επίσημη Εφημερίδα των Ευρωπαϊκών Κοινοτήτων, σειρά C.

4. Αν, εντός των τριών μηνών που αναφέρεται στην παράγραφο 3, το Κράτος μέλος απευθύνει στην Επιτροπή αντιρρήσεις όσον αφορά την ατελή εισαγωγή του συγκεκριμένου αντικειμένου, η Επιτροπή συγκαλεί στο συντομότερο χρονικό διάστημα ομάδα εμπειρογνωμόνων, από εκπροσώπους όλων των Κρατών μελών, η οποία συνέρχεται στο πλαίσιο της Επιτροπής Τελωνειακών Ατελειών προκειμένου να εξετάσει τη συγκεκριμένη περίπτωση.

Οι αντιρρήσεις που αναφέρονται στο προηγούμενο εδάφιο πρέπει να είναι αιτιολογημένες. Από την αιτιολόγηση αυτή πρέπει να προκύπτουν οι λόγοι για τους οποίους το αντικείμενο αυτό δεν πρέπει να θεωρείται ότι έχει επινοηθεί ειδικά για την εκπαίδευση, την απασχόληση ή την κοινωνική προώθηση των μειονεκτούντων ατόμων.

Η Επιτροπή διαβιβάζει τις ανωτέρω αντιρρήσεις στα Κράτη μέλη, μόλις τις λάβει.

5. Όταν, από την εξέταση που διενεργείται σύμφωνα με τις διατάξεις της παραγράφου 4, προκύπτει ότι το αντικείμενο για το οποίο ζητείται η ατέλεια πρέπει να θεωρείται ότι έχει επινοηθεί για την εκπαίδευση, τη απασχόληση ή την κοινωνική προώθηση των μειονεκτούντων ατόμων, η Επιτροπή εκδίδει απόφαση που ορίζει ότι το αντικείμενο πληροί τις προϋποθέσεις που απαιτούνται για την ατελή εισαγωγή.

Στην αντίθετη περίπτωση, η Επιτροπή εκδίδει απόφαση που ορίζει ότι το εν λόγω αντικείμενο δεν πληροί τις προϋποθέσεις που απαιτούνται για την ατελή εισαγωγή.

Η απόφαση της Επιτροπής ανακοινώνεται στο ενδιαφερόμενο Κράτος μέλος μέσα σε δύο εβδομάδες. Η ανακοίνωση αυτή δημοσιεύεται, ενδεχομένως περιληπτικά, μέσα σε εύλογη προθεσμία, στην Επίσημη Εφημερίδα των Ευρωπαϊκών Κοινοτήτων, σειρά C.

6. Αν η Επιτροπή, μετά τη λήξη προθεσμίας έξι μηνών από την ημέρομηνία που έλαβε την αίτηση, δεν έχει εκδώσει την απόφαση που αναφέρεται στην παράγραφο 5, το αντικείμενο που αναφέρεται στην αίτηση θεωρείται ότι πληροί τις προϋποθέσεις που απαιτούνται για την ατελή εισαγωγή.

Άρθρο 10

Η διάρκεια ισχύος των αδειών ατελούς εισαγωγής είναι έξι μήνες.

Οι αρμόδιες αρχές μπορούν πάντως να ορίσουν μεγαλύτερη διάρκεια, αφού λάβουν υπόψη τις ιδιαίτερες περιστάσεις κάθε περιπτώσεως.

ΤΙΤΛΟΣ ΙV

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΑΝΤΙΚΕΙΜΕΝΩΝ ΔΥΝΑΜΕΙ ΤΟΥ ΑΡΘΡΟΥ 74 ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 11

1. Προκειμένου να επιτύχει την ατελή εισαγωγή, δυνάμει του άρθρου 74 του βασικού κανονισμού, αντικειμένου που προορίζεται για μειονεκτούντα άτομα, ο προϊστάμενος του παραλήπτη, ίδρυματος ή οργανισμού, ή ο εξουσιοδοτημένος αντιπρόσωπός του οφείλει να υποβάλει την σχετική αίτηση στην αρμόδια αρχή του Κράτους μέλους στο οποίο βρίσκεται το ίδρυμα αυτό ή ο οργανισμός.

2. Η αίτηση που αναφέρεται στην παράγραφο 1 πρέπει να περιέχει τα ίδια στοιχεία με αυτά που προβλέπονται στο άρθρο 6 παράγραφος 2 στοιχεία α) έως ε), και να συνοδεύεται από τεκμηρίωση που παρέχει όλες τις χρήσιμες πληροφορίες για τα χαρακτηριστικά και τις τεχνικές ιδιότητες του συγκεκριμένου αντικειμένου.

Επιπλέον, η αίτηση πρέπει να περιέχει:

α) το όνομα ή την εταιρική επωνυμία και τη διεύθυνση του δωρητή,

β) τη βεβαίωση του αιτούντος ότι τα αντικείμενα για τα οποία ζητείται η ατέλεια προσφέρονται πράγματι στο εν λόγω ίδρυμα ή οργανισμό χωρίς εμπορικό αντάλλαγμα οποιουδήποτε είδους διαφημιστικού.

Άρθρο 12

1. Η αρμόδια αρχή του Κράτους μέλους στο οποίο βρίσκεται ο παραλήπτης, ίδρυμα ή ο οργανισμός, αποφασίζει άμεσα για την αίτηση που αναφέρεται στο άρθρο 11.

2. Η αρμόδια αρχή επιτρέπει την ατελή εισαγωγή του αντικειμένου αυτού μόνο εφόσον διαπιστωθεί ότι ο δωρητής δεν προσπορίζεται άμεσο ή έμεσο εμπορικό όφελος από τη δωρεά αυτή προς το παραλήπτη, ίδρυμα ή οργανισμό.

3. Όταν η αρμόδια αρχή του Κράτους μέλους στο οποίο βρίσκεται ο παραλήπτης, ίδρυμα ή οργανισμό, δεν είναι σε θέση να εκτιμήσει, βάσει των πληροφοριών που διαθέτει, αν το αντικείμενο για το οποίο ζητείται η ατέλεια πρέπει να θεωρηθεί ότι έχει επινοηθεί ειδικά για την εκπαίδευση, την απασχόληση ή την κοινωνική προώθηση των μειονεκτούντων ατόμων, εφαρμόζεται η διαδικασία που προβλέπεται στο άρθρο 9.

ΤΙΤΛΟΣ V

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΤΕΛΗ ΕΙΣΑΓΩΓΗ ΑΝΤΑΛΛΑΚΤΙΚΩΝ, ΣΤΟΙΧΕΙΩΝ Ή ΕΙΔΙΚΩΝ ΕΞΑΡΤΗΜΑΤΩΝ ΚΑΙ ΕΡΓΑΛΕΙΩΝ ΔΥΝΑΜΕΙ ΤΟΥ ΑΡΘΡΟΥ 71 ΔΕΥΤΕΡΟ ΕΔΑΦΙΟ ΚΑΙ ΤΟΥ ΑΡΘΡΟΥ 72 ΠΑΡΑΓΡΑΦΟΣ 2 ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 13

Κατά την έννοια του άρθρου 71 δεύτερο εδάφιο και του άρθρου 72 παράγραφος 2 του βασικού κανονισμού, ως ειδικά εξαρτήματα νοούνται τα είδη που έχουν επινοηθεί για να χρησιμοποιούνται με συγκεκριμένο αντικείμενο, προκειμένου να βελτιωθεί η απόδοση ή οι δυνατότητες χρησιμοποιήσεώς του.

Άρθρο 14

Προκειμένου να επιτύχει την ατελή εισαγωγή ανταλλακτικών, στοιχείων ή ειδικών εξαρτημάτων και εργαλείων δυνάμει του άρθρου 71 δεύτερο εδάφιο ή του άρθρου 72 παράγραφος 2 του βασικού κανονισμού, ο προϊστάμενος του παραλήπτη, ίδρυματος ή οργανισμού, ή ο εξουσιοδοτούμενος αντιπρόσωπός του οφείλει να καταθέσει σχετικά αίτηση στην αρμόδια αρχή του κράτους μέλους στο οποίο βρίσκεται το ίδρυμα ή ο οργανισμός.

Η αίτηση αυτή πρέπει να συνοδεύεται από όλα τα πληροφοριακά στοιχεία που κρίνονται αναγκαία από την αρμόδια αρχή, προκειμένου να εξακριβωθεί αν συντρέχουν οι προϋποθέσεις που προβλέπονται στο άρθρο 71 δεύτερο εδάφιο ή στο άρθρο 72 παράγραφος 2 του βασικού κανονισμού.

Άρθρο 15

Η αρμόδια αρχή του Κράτους μέλους στο οποίο βρίσκεται ο παραλήπτης, ίδρυμα ή οργανισμός, αποφασίζει άμεσα για την αίτηση που αναφέρεται στο άρθρο 14.

ΚΕΦΑΛΑΙΟ ΙΙ

ΔΙΑΤΑΞΕΙΣ ΠΟΥ ΙΣΧΥΟΥΝ ΓΙΑ ΤΙΣ ΕΙΣΑΓΩΓΕΣ ΠΟΥ ΠΡΑΓΜΑΤΟΠΟΙΟΥΝΤΑΙ ΑΠΟ ΤΥΦΛΟΥΣ Ή ΑΛΛΑ ΜΕΙΟΝΕΚΤΟΥΝΤΑ ΑΤΟΜΑ

Άρθρο 16

Για την εισαγωγή με το ευεργέτημα της ατέλειας ως προς τους εισαγωγικούς δασμούς των αντικειμένων που αναφέρονται στο άρθρο 71 πρώτο και δεύτερο εδάφιο του βασικού κανονισμού και που εισαγόνται από τους ίδιους τους τυφλούς για ίδια χρήση, εφαρμόζονται, τηρουμένων των αναλογιών, οι διατάξεις των άρθρων 4, 13, 14 και 15.

Άρθρο 17

Για την εισαγωγή με το ευεργέτημα της ατέλειας ως προς τους εισαγωγικούς δασμούς αντικειμένων που εισάγονται από τα ίδια μειονεκτούντα άτομα για ίδια χρήση, εφαρμόζονται τηρουμένων των αναλογιών:

- οι διατάξεις των άρθρων 5 έως 10, εφόσον πρόκειται για αντικείμενα που αναφέρονται στο άρθρο 72 παράγραφος 1 του βασικού κανονισμού,

- οι διατάξεις των άρθρων 11 έως 12, εφόσον πρόκειται για αντικείμενα που αναφέρονται στο άρθρο 74 του βασικού κανονισμού,

- οι διατάξεις των άρθρων 13, 14 και 15, εφόσον πρόκειται για αντικείμενα που αναφέρονται στο άρθρο 72 παράγραφος 2 του βασικού κανονισμού.

Άρθρο 18

Οι αρμόδιες αρχές μπορούν να επιτρέψουν να συντάσσεται, με απλοποιημένη μορφή, η αίτηση που προβλέπεται στα άρθρα 4, 6 και 11, αντικείμενα εισαγόμενα με τους όρους των άρθρων 16 και 17.

ΚΕΦΑΛΑΙΟ ΙΙΙ

ΤΕΛΙΚΕΣ ΔΙΑΤΑΞΕΙΣ

Άρθρο 19

Ο κανονισμός (ΕΟΚ) αριθ. 2783/79 καταργείται.

Άρθρο 20

Ο παρών κανονισμός αρχίζει να ισχύει την 1η Ιουλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Βρυξέλλες, 29 Ιουλίου 1983,

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 105 της 23. 4. 1983, σ. 1.

(2) ΕΕ αριθ. L 134 της 31. 5. 1979, σ. 8.

(3) ΕΕ αριθ. L 318 της 13. 12. 1979, σ. 27.